作者：戴复古
词牌/韵律：贺新郎

paragraphs: 说与黄花道。
九秋深、三光五岳，气锺英表。
金马玉堂真学士，蕴藉诗书奥妙。
一一是、经纶才调。
斟酌古今来活国，算忠言、谠论知多少。
又入奏，金门晓。
朝回问寝披萱草。
对高堂长说，一片君恩难报。
更待痴儿千载遇，膝下十分荣耀。
趁绿鬓、朱颜不老。
整顿乾坤济时了，奉板舆、拜国夫人号。
可谓忠，可谓孝。